《次韵袁尚书同年巫山之什》
宋代·许及之

我本山泽之臞姿，出处相较黠与痴。生当浙东岩壑地，閒觉壶与光景迟。

井蛙敢从海若语，雁荡断谓天下奇。一从天柱想突兀，便觉屏嶂排参差。

盍归乎来归未得，今吾非故吾何之。南官祝融常在望，北征太行长相随。

几欲拓开令混一，虽愧力乏犹忘疲。故人将指镇巴蜀，大江扬舲张虹旗。

经行先须实古锦，及境方要褰赤帷。阳侯似知公得句，吴榜自舞山折枝。

有客忽传巫山高，长安不复纸价低。阳台从昔誇词赋，大夫无乃姑戏嬉。

山川合因云雨祀，神明何得亵渎为。牵牛织女誇自古，小姑彭郎讹一时。

三复新诗有如此，尽洗遗恨从今兹。蜀道虽云在天上，政誉巳逐诗声驰。

世情向背南北阮，人物好丑东西施。愿君沧溟恢宇量，听彼瓶罂居井湄。

已为下户蠲逋赋，更要全蜀俱信眉。长安父老久延颈，关外饟馈宽张颐。

寂寞恐有玄尚白，留落得无素染缁。规模久矣欣济济，民俗定尔臻嘻嘻。

公归得政公何疑，勿为风月镌峨嵋。归来要续峿溪颂，已赋与和宣布诗。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事与。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。